Vihreän valtuustoryhmän puheenjohtaja kiistää ”tiukkapipoisuuden”.

Katso videolta, mitä mieltä tamperelaiset ovat Uros Live -nimestä katugallupissa. Aamulehti

Tampereen vihreiden valtuustoryhmä vastustaa Tampereen Kannelle rakennettavan areenan Uros live -nimeä. Heidän mielestään nimi on sukupuolittunut eikä sovi Tampereen arvoihin.

Areenan nimi tulee yhtiön pääsponsorista, jonka nimi on Uros. Yrityksen nimi on puolestaan johdettu englannin kielen sanoista universal roaming solutions.

– Vaikka kyseinen yritys on monipuolinen ja hyvä yhteistyökumppani, areenan nimi ei ole hyväksyttävä. Tampereen vihreä valtuustoryhmä haluaa areenalle nimen, joka kuvastaa Tampereen nykyaikaista ja yhdenvertaisuutta kunnioittavaa arvopohjaa, valtuustoryhmän tiedotteessa todetaan.

Valtuustoryhmän mukaan Kannelle nouseva areena on poikkeuksellinen maamerkki, jolla on suuri merkitys Tampereen imagon ja mielikuvan kannalta.

– Siihen ei sovi sukupuolittunut nimi, vaan nimen tulisi sopia kaupungin arvoihin. Uros on äärimmäisen huono nimivalinta myös Tampereen haussa Euroopan kulttuuripääkaupungiksi. Sen teemaksi on valittu yhdenvertaisuus ja sitä tämä nimi ei viesti.

Tampereen vihreät tiukkapipoja?

Vihreiden mukaan nimi on vaihdettava.

– Tämä on tärkeää Tampereen uskottavuuden ja vetovoiman kannalta!, jyrähtää Tampereen vihreän valtuustoryhmän puheenjohtaja Olga Haapa-aho tiedotteessa.

Olga Haapa-aho, oletteko te siellä Tampereen vihreissä vähän tiukkapipoja?

– Heh, heh! No, niin kuin me tiedotteessa todettiin, niin tämä on kuitenkin merkittävä maamerkki Tampereen keskustassa ja ylipäätään vaikuttaa Tampereen imagoon ja kokonaiskuvaan, että ehdottomasti sen paikalla pitäisi olla järkevämpi nimi.

Eli ette ole tiukkapipoja?

– No, miten kukakin sen haluaa määrittää. Omasta mielestäni en.

Mikä olisi hyvä nimi?

– Hmm...Vaikea sanoa. Tämä tuli sen verran yllätyksenä, että en nyt ole ehtinyt miettiä, mutta toivoisin, että ehkä yhdessä tämän firman kanssa voisi pohtia, olisiko jotain muita vaihtoehtoja. Eihän areenan nimen ole pakko olla sama kuin firman nimi.

Valtuustoryhmän mukaan Kannelle nouseva areena on poikkeuksellinen maamerkki, jolla on suuri merkitys Tampereen imagon ja mielikuvan kannalta. Tomorrow AB

Kansanedustaja Ovaska älähti

Myös keskustan suunnasta tulee moitteita areenan nimestä. Keskustan kansanedustaja, Tampereen kaupunginvaltuutettu Jouni Ovaska puhuu ennenaikaisesta aprillipäivästä.

– Uutisen tultua luulin, että kyse on aprillipilasta. Ymmärrän, että yritykset haluavat nimensä esille, mutta brändin kannalta valinta on vähintäänkin mielenkiintoinen, Ovaska sanoo tiedotteessaan.

Ovaskan mukaan asiasta on tullut aamupäivän aikana paljon palautetta. Hän kuitenkin muistuttaa, että kyse on areenayhtiön ja yhteistyökumppanin välisistä neuvotteluista ja sopimuksista. Kaupunki on vähemmistöosakas.

Uros-nimi on puhuttanut torstaina myös somessa, joka on täynnä täynnä kommentteja narttu- ja norppalivestä ja meemit kiertävät vauhdilla.

5.3. kello 14.27. Lisätty Olga Haapa-ahon kommentteja.

5.5.2020 kello 15.00. Lisätty Jouni Ovaskan kommentteja.